Nos Alaydis ducissa, mater Hugonis ducis Burgundie, notum facimus universis presentes litteras inspecturis quod Guido dictus Morestaz in presentia nostra constitutus recognovit se vendidisse, laude et assensu et voluntate Marie uxoris sue et Theobaldi, Perreti et Berteri fratrum suorum, abbatisse et conventui Loci Dei quandam vineam sitam in territorio de Nuyz en Champ Rossial inter vineam Danquierre ex una parte et vineam Valonis dicti Enraige ex altera, et tantum recepisse in pecunia numerata, quod se tenebat pro pagato et plenarie pro contento. Dictus vero Guido et fratres suis, corporal prestito juramento, promiserunt se contra dictam venditionem decetero non ire nec aliquem permittent contraire, sed ipsam modis omnibus observare, et dictus Guido et heredes sui tenentur bona fide contra omnes dictam vineam garantire. In cujus rei testimonium, ad preces supradictorum fratrum presentibus litteris sigillum nostrum fecimus apponi. Actum anno Domini Mo CCo XLo tercio, mense aprilis.